Metodický pokyn č. 12/2009-R
z 27. augusta 2009,
ktorým sa určuje postup škôl  a školských zariadení pri vykonávaní podnikateľskej činnosti  

č. CD-2009-31866/30790-1:05

 Gestorský útvar: Sekcia financovania a rozpočtu, tel.: 02/59374445
Sekcia regionálneho školstva,    tel.: 02/59374366
                        
Ministerstvo školstva Slovenskej republiky (ďalej len „ministerstvo“) podľa § 14 ods. 1 zákona č. 596/2003 Z. z. o štátnej správe v školstve a školskej samospráve a o zmene a doplnení niektorých zákonov v znení neskorších predpisov vydáva tento metodický pokyn s cieľom určiť podrobnejší postup vykonávania podnikateľskej činnosti v školách a v školských zariadeniach zaradených do siete podľa osobitného predpisu.)
Čl. 1	
Všeobecné ustanovenie
Tento metodický pokyn sa vzťahuje na školy) a školské zariadenia,) ktoré môžu vykonávať podnikateľskú činnosť.) Táto  činnosť nesmie byť v rozpore s plnením ich poslania.
Čl. 2	
Vykonávanie podnikateľskej činnosti
(1)	Na účely tohto metodického pokynu sa podnikateľskou činnosťou rozumie činnosť školy alebo školského zariadenia s právnou subjektivitou vykonávaná nad rámec hlavnej činnosti uvedenej v zriaďovacej listine) podľa osobitného zákona.)
(2)	Podnikateľskú činnosť môžu vykonávať školy a školské zariadenia po vyjadrení rady školy alebo školského zariadenia a so súhlasom zriaďovateľa.)
(3)	K aktivitám, v rámci ktorých môže škola a školské zariadenie podnikať, patria napr. usporiadanie kurzov a seminárov pre dospelých (jazykové, hudobné, remeselné, umelecké, účtovníctva), prednášková činnosť, informačné služby, ubytovacie a stravovacie služby, predaj školských suvenírov, predaj rôznych výrobkov (samolepky, kalendáre, príručky) aj vo väzbe na propagáciu školy, internetový klub, knižný klub, požičovne a pod. Predmetom   podnikateľskej činnosti môže byť aj prenájom priestorov a zariadenia škôl a školských zariadení v zriaďovateľskej pôsobnosti obcí, samosprávnych  krajov, štátom uznaných cirkví alebo náboženských spoločností a iných právnických alebo fyzických osôb.
(4)	Vykonávanie podnikateľskej činnosti nesmie ohroziť kvalitu výchovno-vzdelávacej činnosti a obmedziť rozsah plnenia úloh školy alebo školského zariadenia určených zriaďovateľom.
(5)	Podnikateľská činnosť môže nadväzovať na prácu žiakov vykonávanú v rámci praktického vyučovania. Ak dochádza k ich prelínaniu tak, že nie je  možné ich konkrétne oddeliť, vypočítavajú sa pomerné náklady pre obe činnosti na základe ich výkonov a výsledky práce žiakov v rámci praktického vyučovania sa zahrnú do hlavnej činnosti školy.)
(6)	Školy a  školské zariadenia vykonávajú podnikateľskú činnosť na základe živnostenského oprávnenia.9)
Čl. 3	
Financovanie podnikateľskej činnosti
(1)	Školy alebo školské zariadenia sledujú výnosy a náklady na podnikateľskú činnosť na samostatnom účte  oddelene od svojej hlavnej činnosti.10)
(2)	Pri účtovaní podnikateľskej činnosti sa postupuje podľa osobitného predpisu.11)
(3)	Nevyčerpané finančné prostriedky získané z podnikateľskej činnosti možno použiť v nasledujúcich kalendárnych rokoch až do ich vyčerpania.
(4)	Výnosy a náklady na podnikateľskú činnosť sa rozpočtujú.10)
(5)	Náklady na podnikateľskú činnosť musia byť v plnej výške pokryté z jej výnosov.10)
(6)	V prípade, že hospodárskym výsledkom podnikateľskej činnosti k 30. septembru rozpočtového roka je strata, riaditeľ školy a školského zariadenia zabezpečí, aby bola do konca rozpočtového roka vyrovnaná, alebo urobí také opatrenia na ukončenie podnikateľskej činnosti, aby sa v ďalšom rozpočtovom roku už nevykonávala.10)
(7)	Do nákladov na podnikateľskú činnosť zahŕňa škola alebo školské zariadenie všetky náklady súvisiace s touto činnosťou12) vrátane pomernej časti nákladov na
a)	prevádzku školy alebo školského zariadenia zodpovedajúcej rozsahu využívania objektov a zariadení na podnikateľskú činnosť,
b)	mzdy a poistné a  ostatné osobné náklady zamestnancov zabezpečujúcich podnikateľskú činnosť.
(8)	Výkon prác a služieb v rámci podnikateľskej činnosti môže zabezpečiť škola alebo školské zariadenie žiakmi13) alebo vlastnými zamestnancami. Ide o samostatný pracovno-právny vzťah zamestnanca školy alebo školského zariadenia, ktorý tento zamestnanec uzatvorí so zamestnávateľom na práce v rámci podnikateľskej činnosti. Môže to byť pracovný pomer na kratší pracovný čas,14) dohoda o vykonaní práce, alebo dohoda o brigádnickej práci študentov.15) Ak nemôže škola alebo školské zariadenie zabezpečiť vykonávanie prác a služieb vlastnými zamestnancami alebo žiakmi, môže zamestnať iných zamestnancov.16) Ak sa na výkone prác súvisiacich s podnikateľskou činnosťou podieľa riaditeľ školy alebo školského zariadenia, môže mu zriaďovateľ priznať za výkon tejto práce odmenu, ktorá je súčasťou nákladov na podnikateľskú činnosť. 

Čl. 4	
Použitie zisku z podnikateľskej činnosti
(1)	Podnikateľská činnosť škôl a školských zariadení podlieha daňovým povinnostiam podľa osobitných predpisov.17) 
(2)	Škola, školské zariadenie, ktoré sú rozpočtovými organizáciami, sú oprávnené prekročiť rozpočtový limit výdavkov o zisk z podnikateľskej činnosti po zdanení.18) 
(3)	Zisk z podnikateľskej činnosti po zdanení odvedie škola, školské zariadenie, ktorá má príspevkovú formu hospodárenia  do rezervného fondu.19) 
(4)	Zisk z podnikateľskej činnosti použijú školy, školské zariadenia ako doplnkový zdroj ďalšieho rozvoja a  skvalitňovania činnosti20) na financovanie bežných a  kapitálových výdavkov súvisiacich s hlavnou činnosťou.
Čl. 5	
Zrušovacie ustanovenie
Zrušuje sa Metodický pokyn Ministerstva školstva Slovenskej republiky č. 5/2007-R, ktorým sa určuje postup škôl a školských zariadení pri vykonávaní podnikateľskej činnosti.
Čl. 6	
Účinnosť
Tento metodický pokyn nadobúda účinnosť 15. septembra 2009.

minister

 

Obsah
Metodický pokyn č. 12/2009-R z 27. augusta 2009, ktorým sa určuje postup škôl  a školských zariadení pri vykonávaní podnikateľskej činnosti
Čl. 1	Všeobecné ustanovenie
Čl. 2	Vykonávanie podnikateľskej činnosti
Čl. 3	Financovanie podnikateľskej činnosti
Čl. 4	Použitie zisku z podnikateľskej činnosti
Čl. 5	Zrušovacie ustanovenie
Čl. 6	Účinnosť
Obsah